208 Locus

Quatuor sunt loca quibus anime nunc habitant, scilicet, infernus, purgatorium, paradisus, et iste mundus. In inferno sunt homines periclitati irremediabiliter. Vnde non valet ibi operatio, Exod. 15[:5]: *Descenderunt in profundum quasi lapis*. In paradiso sunt saluati eternaliter. Vnde non est ibi operacio necessaria, Psal. [123:7]: *Laqueus contritus est, et nos liberati (sumus)*. In purgatorio pertransita sunt pericula et quod debent ibi soluunt. Vnde non est ibi actio meritoria sed passio satisfactoria, sed in hoc mundo sumus in periculo quia per mala opera periclitamur per bona saluamur.

Vnde dictum est Abrahe, Gen. 13[:14]: *Leva oculos tuos* indirectum *et vide a loco, in quo nunc es, ad aquilonem* inferni ad *meridiem* paradisi, *ad orientem* gracie ad *occidentem* culpe. Sed nota hic quod ita est de peruersis in presenti, sicut de re que stat in loco offensionis, que statim cum percipitur ammouetur. Sic peccatores qui nunc stant in offensione Dei et scandalum populi ammouebuntur. Aliquando forte et subito, Job 27[:21]: *Tollet eum ventus urens, et velut turbo rapiet eum de loco suo*. Et Apo. 2[:5]: *Memor esto unde excideris* et sequitur *sin autem*, veniam, *et movebo candelabrum tuum*, id est, corpus tuum *de loco suo*, *poenitentiam* *egeris*. Mundus iste locus est peregrinacionis, tribulationis, et operacionis.

De quibus vide infra capitulo [239] Mundus.

Crisostomus, *Homilia de parasceue*, dicit quod Deus iussit quod omnem terram dimitterent in vnum locum conuenirent ad sacrificandum sibi, eo quod tunc omnis terra erat polluta ex sacrificiis gentilium. At quia modo Christus in aduentu omnem terram mundauit omnis locus orationi apertus est. Vnde Apostolus [1] Tim. 2[:8]: *Volo viros in omni loco orare, levantes puras manus*. Ideo modo omnis locus censetur sanctus. Chrisostomus, Deus non includitur loco sed fide tenetur. Vnde in generali triplex distinguitur, locus suppremus, medius, infimus. Primus est beatorum, secundus viatorum, tercius dampnatorum. Ideo locus medius dicitur viatorum quia est via ad vtrumque exterinorum. Ideo dicitur Eccle. 11[:3]: *Si ceciderit lignum ad austrum* uel *ad aquilonem, in quocumque loco ceciderit, ibi erit*. Austrum est locus sursum quo ad nos et aquilo deorsum. Vnde sciendum quod sicut tria sunt que faciunt rem tendere ad sursum, scilicet, puritas, leuitas, agilitas, sic puritas mundicie.

¶ Exemplum in liquoribus quod purius est ascendit ad superficiem, sic in arboribus florum qui purior est in arbore tenet locum superiorem, sic mundus homo, Psal. [14:1; 23:4]: *Domine, quis habitabit in tabernaculo tuo*, etc., et sequitur, *innocens manibus et mundo corde*.

Secundo, facit ascendere leuitas misericordie. Nam misericordia exonerat hominem a temporalibus que reddunt eum graue, Eccli. 16[:15]: *Omnis misericordia faciet locum unicuique, secundum meritum operum suorum, et secundum intellectum peregrinationis* illius. Qui recognoscit se hic fore peregrinum permittit per manus pauperum de bonis suis ad locum ad quem venturus est. Vnde Christus dixit Matt. 25[:34-35]: *Venite benedicti Patris mei, possidete regnum* quod *vobis paratum a constitutione mundi*. *Esuriui et dedistis mihi,* etc.

Tercio, agilitas obediencie facit ascendere. Nam quod est agile facile mouetur, sic obedientes ad Christum. Ideo dixit Joan. 14[:2]: *Vado parare vobis locum*. Et in Psal. [41:5]: Introibo *in locum tabernaculi* eius. De quo Baruch 3[:24]: *O Israël, quam magna est domus Dei, et ingens locus possessionis ejus*, etc.

¶ De medio loco quod est mundus, nota quod homo per peccatum amisit locum amenitatis et detrusus est hic ad locum penitentie et laboris, Sap. 12[:19]: *Bonæ spei* perfecisti *filios tuos*, dans *locum pœnitentiæ*. Sed ipse abicitur eo in superbiam demones immundent hominibus et ideo solicitant eos ad malum ne perueniant ad locum vnde ipsi ceciderunt. Igitur propter pericula que sunt in loco isto dixit Jacob propter hince, Gen. /f. 62vb/ 28[:17]: *Terribilis est locus iste*, et tamen in rei veritate, *non est hic aliud* *nisi domus Dei, et porta cæli*, scilicet, cauendi has insidias.

Item, potest penitencia dici locus propter securitatem saluacionis. Quia sicut locus saluat, sic penitencia a Deo quod qui eam deserit perit, Joan. 8[:21]: *Moriemini in* peccatis vestris. Nam ita est de sanctitate vite sicut de loco sancto ad quem qui fugerit saluatur, Exod. 3[:5]: *Locus in quo stas, sancta est*. Jer. 14[:13]: *Pacem veram* dabo *vobis in loco isto*.

¶ De tercio, qui est infernus, nota quod est locus tenebrarum, multi supplicii, et Luc. 16[:28]: *Ne et ipsi veniant in hunc locum tormentorum*. Et Job 18[:21]: *Hæc sunt tabernacula iniqui, et iste locus* est *qui ignorat Deum*.